Jacques Anquetil

Jacques Anquetil (* 8. január 1934, Mont-Saint-Aignan, Normandia, Francúzsko – † 18. november 1987, Rouen) bol francúzsky profesionálny cyklista.

Život 
Jacques Anquetil sa narodil ako syn roľníka v Normandii. V roku 1952, ešte ako amatér, získal bronzovú olympijskú medailu v pretekoch družstiev. O rok nato, ako dvadsaťročný, prechádza k profesionálom. Vstup bol veľkolepý, pri prvých pretekoch vyhral Veľkú cenu národov a zanechal za sebou aj legendu Fausta Coppiho.
 
Jacques Anquetil bol prvý cyklista, ktorý vyhral Tour de France päťkrát. Prvýkrát v roku 1957, kedy vyhral s náskokom viac ako 15 minút, ďalšie víťazstvá získal v rokoch 1961 až 1964. Pri svojom poslednom víťazstve na TdF však morálne zlyhal. V etape, ktorá viedla z Brive-la-Gaillard a cieľom bol vrchol stúpania na Puy de Dôme sa mohlo rozhodnúť. V žltom tričku bol Anquetil, ale iba s 56 sekundovým náskokom pred Raymondom Poulidorom. Väčšie šance na víťazstvo v tejto etape mal práve Poulidor, ktorý bol lepší v kopcoch. Keď sa Poulidor pokúsil o rozhodujúci únik, Anquetil ho stiahol za dres a udržal sa s ním v tempe. Poulidorovi sa síce podarilo uniknúť a znížil stratu na 42 sekúnd, no v záverečnej časovke vo Versailles Anquetil náskok zvýšil a v konečnom poradí vyhral TdF o 55 sekúnd pred Poulidorom.

Anqutilova sila bola v individuálnych časovkách, ale preukázal ju aj v "hodinovke", v ktorej 29. júna 1956 prekonal 14 rokov starý svetový rekord Fausta Coppiho. O jedenásť rokov neskôr, v roku 1967 opäť v tejto disciplíne prekonal svetový rekord, bol však diskvalifikovaný a rekord mu odobrali, pretože sa odmietol hneď po príchode do cieľa podrobiť dopingovej skúške. Vraj odkázal lekárom: „Najskôr sa osprchujem a oblečiem a potom sa podrobím vašej prehliadke.“

Jacques Anquetil bol prvý cyklista, ktorý vyhral na každej z troch veľkých „Tour“ (Tour de France, Giro d´Italia a Vuelta a España) aspoň raz. Konkrétne v jeho prípade to je: Tour 5x, Giro 2x a Vuelta 1x. Podobným úspechom sa môžu pochváliť už len štyria cyklisti: Felice Gimondi (Tour 1x, Giro 3x, Vuelta 1x), Eddy Merckx (Tour 5x, Giro 5x, Vuelta 1x), Bernard Hinault (Tour 5x, Giro 3x, Vuelta 2x) a Alberto Contador (Tour 1x, Giro 1x, Vuelta 1x).

V roku 1965 sa Anquetilovi podaril nevídaný kúsok: zvíťazil v osemdňových náročných pretekoch Dauphiné Libéré, ešte v ten deň odletel do Bordeaux, kde na druhý deň zvíťazil v 600 km dlhých pretekoch Bordeaux-Paris. 

V roku 1969, vo veku 35 rokov, ukončil Jacques Anquetil cyklistickú kariéru a vrátil do Normandie kde sa venoval farmárčeniu. 18. november 1987, vo veku 53 rokov, zomiera na rakovinu.

Najväčšie víťazstvá

Iné projekty 

Narodenia v 1934
Úmrtia v 1987
Francúzski cyklisti
Víťazi Tour de France